 RAIS Dk John Magufuli amefanya uteuzi wa wenyeviti watatu wa bodi za taasisi mbili za Serikali na moja ya ubia wa serikali na sekta binafsi.Taarifa ya Katibu Mkuu Kiongozi, Balozi John Kijazi iliyotolewa na Kurugenzi ya Mawasiliano, Ikulu kwa vyombo vya habari jana ilisema Rais Magufuli amemteua Gabriel Malata kuwa Mwenyekiti na Mjumbe wa kuiwakilisha serikali katika Bodi ya Kampuni ya simu za mkononi ya Airtel Tanzania Ltd. Malata ni Naibu Wakili Mkuu wa Serikali. Kwa mujibu wa taarifa hiyo, Rais Magufuli pia amemteua Profesa Martha Qorro kuwa Mwenyekiti wa Baraza la Uongozi wa Chuo cha Mipango ya Maendeleo Vijijini (IRDP) Hombolo, Jijini Dodoma. Profesa Qorro ni Profesa Mshiriki wa Chuo Kikuu cha Dar es Salaam (UDSM). Pia Rais Magufuli amemteua Profesa Joseph Buchweshaija kuwa Mwenyekiti wa Baraza la Taasisi ya Sayansi na Teknolojia ya Nelson Mandela (NM-AIST), Arusha.Uteuzi wa viongozi hao umeanza juzi.